CELEX: 
Language: bg
Date: 2021-12-13 00:00:00
Title: ДЕЛЕГИРАНА ДИРЕКТИВА (ЕС) .../... НА КОМИСИЯТА за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на живак в луминесцентни лампи със студен катод и в луминесцентни лампи с външни електроди за специални цели

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С настоящата делегирана директива на Комисията се изменя приложение IІІ към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (преработена версия)
                  1
                (Директивата за ООВ) с цел то да бъде приведено в съответствие с научно-техническия напредък. Изменението се отнася до освобождаване за специфични приложения, съдържащи живак, в луминесцентни лампи със студен катод и в луминесцентни лампи с външни електроди (CCFL и EEFL) за специални цели. 
            
            
               С член 4 от Директивата за ООВ се ограничава употребата на определени опасни вещества в електрическото и електронното оборудване (ЕЕО). Понастоящем има приложими ограничения за 10 вещества, изброени в приложение ІІ към директивата: олово, живак, кадмий, шествалентен хром, полибромирани бифенили (PBB), полибромирани дифенилови етери (PBDE), бис(2-етилхексилов) фталат (DEHP), бутилбензилов фталат (BBP), дибутилов фталат (DBP) и диизобутилов фталат (DIBP). В приложения III и IV са изброени материалите и компонентите на ЕЕО за специфични видове употреба, освободени от ограничението за вещества по член 4, параграф 1.
            
            
               В член 5 от директивата се предвижда адаптиране на приложения III и IV към научно-техническия напредък, което може да включва предоставяне, подновяване или отмяна на освобождаванията. В съответствие с член 5, параграф 1, буква а) в приложения III и IV могат да се включват освобождавания само ако с това не се намалява степента на опазване на околната среда и здравето, осигурена с Регламент (ЕО) № 1907/2006 („Регламента REACH“)
                  2
               , и ако е изпълнено едно от следните условия: i) отстраняването или замяната на веществото посредством промени в проектирането или чрез материали и компоненти, за които не се изискват никои от материалите или веществата, изброени в приложение II, е технически или научно неосъществимо; ii) не са осигурени надеждни заместители; iii) общото отрицателно въздействие върху околната среда, здравето и безопасността на потребителите, причинено от замяната на веществата, има вероятност да надхвърли общите ползи за околната среда, здравето и безопасността на потребителите от тази замяна.  
            
            
               В решенията относно освобождаванията и тяхната продължителност трябва да се вземат предвид наличието на заместители и социално-икономическото въздействие от заместването, При вземането на решения за техния срок се отчитат и всички потенциални последици за иновациите. Във връзка с цялостното въздействие на освобождаването от изискванията, по целесъобразност, се прилагат съображения, свързани с жизнения цикъл; 
            
            
               В член 5, параграф 1, буква а) от директивата от Комисията се изисква да включва в списъците в приложения III и IV материалите и компонентите на ЕЕО, използвани за специфични видове употреба, чрез отделни делегирани актове. В член 5, параграф 3 и приложение V е определена процедурата за подаване на искания за освобождаване.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията получи искания
                  3
                от икономически оператори за предоставяне или подновяване на освобождавания съгласно член 5, параграф 3 и приложение V към Директивата за ООВ. 
            
            
               Настоящите освобождавания 3 а) — в) от приложение ІІІ допускат употребата на живак в луминесцентни лампи със студен катод и в луминесцентни лампи с външни електроди (CCFL и EEFL) за специални цели, който не превишава (на лампа): 3 а) Малка дължина (≤ 500 mm): 3,5 mg; 3 б) Средна дължина (>500 mm и ≤ 1 500 mm): 5 mg; 3 в) Голяма дължина (> 1 500 mm): 13 mg.
            
            
               На 15 януари 2015 г. Комисията получи едно искане за подновяване на това освобождаване. По същество заявителите твърдят, че липсват заместители за приложенията, обхванати от освобождаването, че техният ефективен жизнен цикъл е изключително дълъг и те могат да бъдат заместени само от производители и специалисти
                  4
               .    През януари 2020 г. беше получно допълнително искане за подновяване от същите заявители.  В съответствие с изискванията на Директивата за ООВ (член 5, параграф 5, втора алинея) освобождаването продължава да бъде валидно, докато Комисията вземе решение по искането за подновяване.
            
            
               За да оцени исканеято за подновяване на това освобождаване, през юни 2015 г. Комисията започна проучване
                  5
               , за да извърши необходимата техническа и научна оценка, което приключи през 2016 г., и осемседмична онлайн консултация със заинтересованите страни
                  6
               . В допълнение към това проучване за оценка на получените подробни технически и научни данни и становища, както е документирано в доклада от проучването, Комисията извърши две допълнителни проучвания/актуализации, включващи участие на заинтересованите страни. Проучването, публикувано през 2019 г.
                  7
               , се съсредоточаваше върху социално-икономическата оценка и наличието на заместители, а през 2020 г. беше направена  актуализация въз основа на последните данни и модели
                  8
               . Окончателните доклади от проучването и актуализираните социално-икономически оценки бяха публикувани
                  9
               ; заинтересованите страни бяха съответно уведомени.
            
            
               Комисията проведе консултации с експертната група на държавите членки за делегираните актове по Директивата за ООВ по време на експертните заседания на 1 септември 2016 г., 29 октомври 2018 г. и 21 октомври 2019 г., за да събере становищата на държавите членки по предлагания курс на действие в съответствие със заключенията от оценките. Тя извърши всички необходими процесуални стъпки, свързани с освобождаването от ограничението за веществата съгласно член 5, параграфи 3—7
                  10
               . Съветът и Европейският парламент бяха уведомени за всички дейности.
            
            
               В окончателното проучване беше посочено, че безживачните заместители под формата на светодиоди (LED) са на разположение и се използват в светлинни източници в ново оборудване, излизащо на пазара.  Беше направен обаче изводът, че не е възможно лампи с LED са бъдат използвани като заместващи компоненти при ремонта на ЕЕО, което оригинално е проектирано със светлинни източници от типа CCFL/EEFL. Поради това освобождаването следва да бъде подновено за тях. 
            
            
               В заключение научните и техническите оценки както и консултациите със заинтересованите страни показаха, че:
            
            
               –критериите за освобождаване продължават да бъдат изпълнени по отношение на освобождаване 3 а) — в), тъй като не е възможно лампи с LED да се използват като заместващи компоненти при ремонта на ЕЕО, което оригинално е проектирано със светлинни източници от типа CCFL/EEFL; както и, че 
            
            
               –подновяването на освобождаването за срок от още 3 години е оправдано поради много дългия жизнен цикъл на CCFL/EEFL. 
            
            
               Оценката показа също така, че подновяването няма да доведе до намаляване на степента на опазване на околната среда и здравето, осигурена с Регламента REACH, в съответствие с член 5 от директивата. 
            
            
               Съгласно насоките за по-добро регулиране проектът на делегирана директива беше публикуван за срок от четири седмици на портала „По-добро регулиране“, през който широката общественост можеше да изрази своето мнение. По време на консултацията по проекта на акта бяха получени 10 коментара. Формулировката на освобождаването беше изяснена въз основа на получените от представители на обществеността коментари. . Проектът на акт беше допълнително преразгледан, за да се определи срок на действие 3 години вместо 5, тъй като по време на консултациите беше предоставена информация, че процесът на намиране на заместители е отбелязал напредък в годините след оценката от 2016 г.  Освен това тригодишният срок на действие е в съответствие със срока, на който изтича сходното освобождаване 35 от приложение ІV към Директивата за ООВ, което също се отнася за луминесцентни лампи със студен катод.  Тригодишният срок на действие също така е съгласуван с изискванията за екопроектиране, тъй като много лампи, които попадат в това освобождаване по Директивата за ООВ, няма да отговарят от септември 2021  г. на енергийните изисквания, определени в регламентите за екопроектирането — регламенти 2019/2020
                  11
                и 2019/2021
                  12
               . 
            
         
         
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С делегираната директива се подновява освобождаване 3 а) — в), включено в приложение III към Директивата за ООВ за употребата на живак в определени приложения. 
            
            
               В оценката на Комисията, основана на проведените проучвания и консултации, се заключава, че искането за освобождаване отговаря на поне един от критериите, определени в член 5, параграф 1, буква а) от Директивата за ООВ, което оправдава освобождаването: живакът не може да бъде надеждно заменен в категориите лампи, обхванати от настоящото освобождаване. 
            
            
               В заключение условията за освобождаване са изпълнени и освобождаване 3 а) — в) трябва да бъде подновено. 
            
            
               Датите на изтичане на срока на освобождаването са определени в съответствие с член 5, параграф 2, първа алинея. Заключението на оценката беше, че етапът на развитие на заместителите оправдава подновяването на освобождаването за срок от 3 години. Не се очаква това да има неблагоприятни последици за иновациите. 
            
            
               Правният инструмент е делегирана директива, както е предвидено в Директива 2011/65/ЕС, и по-специално в изискванията на член 5, параграф 1, буква а) от нея.
            
            
               С делегираната директива се цели да се допринесе за защитата на човешкото здраве и на околната среда и за сближаване на разпоредбите за функционирането на вътрешния пазар в областта на електрическото и електронното оборудване, като за специфични приложения се разрешава употребата на иначе забранени вещества съгласно разпоредбите на ДООВ и при установените в нея условия, както и съгласно определената в същата директива процедура за адаптиране на приложения III и IV към научно-техническия напредък.
            
            
               Делегираната директива няма отражение върху бюджета на ЕС. 
            
            
            
               ДЕЛЕГИРАНА ДИРЕКТИВА (ЕС) .../... НА КОМИСИЯТА
            
            
               от 13.12.2021 година
            
            
               за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на живак в луминесцентни лампи със студен катод и в луминесцентни лампи с външни електроди за специални цели 
               
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  13
               , и по-специално член 5, параграф 1, буква а) от нея,
            
            
               като има предвид, че:
            
            
               (1)В Директива 2011/65/ЕС се изисква държавите членки да гарантират, че електрическото и електронното оборудване, което е пуснато на пазара, не съдържа опасните вещества, изброени в приложение II към същата директива. Това изискване не се прилага за освободените приложения, изброени в приложение III към посочената директива.
            
            
               (2)Категориите електрическо и електронно оборудване, за които се прилага Директива 2011/65/ЕС, са изброени в приложение I към същата директива.
            
            
               (3)Живакът е ограничено вещество, включено в приложение II към Директива 2011/65/ЕС. 
            
         
         
            
               (4)С Решение 2010/571/ЕС
                  14
                Комисията предостави, наред с другото, освобождаване за употребата на живак в луминесцентни лампи със студен катод и в луминесцентни лампи с външни електроди (CCFL и EEFL) за специални цели („освобождаването“), което понастоящем е посочено като освобождавания 3 а), 3 б) и 3 в) в приложение III към Директива 2011/65/ЕС. Освобождаването трябваше да изтече на 21 юли 2016 г. в съответствие с член 5, параграф 2, втора алинея, буква а) от посочената директива.
            
            
               (5)Освобождаването обхваща разнородно множество от лампи с различни форми, технологии, приложения и цели. Живакът се използва в газоразрядната тръба и е от съществено значение за превръщането на електрическата енергия в светлина.   
            
            
               (6)На 15 януари 2015 г. Комисията получи искане за подновяване на освобождаването („искането за подновяване“), което е в рамките на срока, определен в член 5, параграф 5 от Директива 2011/65/ЕС, и което беше последвано през януари 2020 г. от допълнително искане за подновяване от страна на същите заявители. В съответствие с член 5, параграф 5 от Директива 2011/65/ЕС освобождаването продължава да бъде валидно до приемането на решение по искането за подновяване.
            
            
               (7)При оценката на искането за подновяване, при която бяха взети предвид наличието на заместители и социално-икономическото въздействие на заместването, се стигна до заключението, че заместването или премахването на живака в съответните приложения понастоящем е технически неосъществимо. В тази оценка беше подчертано обаче, че безживачните заместители под формата на светодиоди (LED) са на разположение и се използват в светлинни източници в ново оборудване, излизащо сега на пазара. Оценката включваше консултации със заинтересованите страни в съответствие с член 5, параграф 7 от Директива 2011/65/ЕС. Получените по време на тези консултации коментари бяха направени обществено достояние на специален уебсайт.
            
            
               (8)Освобождаването е в съответствие с Регламент (ЕО) № 1907/2006 на Европейския парламент и на Съвета
                  15
                и поради това не намалява степента на опазване на околната среда и здравето, осигурена с него.
            
            
               (9)Въпреки че в много приложения CCFL и EEFL вече са заменени със заместители, несъдържащи живак, но в някои приложения все още са необходими такива лампи с цел да се гарантира тяхната функция и да не се допусне преждевременно генериране на отпадъци от електрическо и електронно оборудване.
            
            
               (10)Поради това е целесъобразно да се предостави подновяване на освобождаването за срок от 3 години в съответствие с член 5, параграф 2, първа алинея от Директива 2011/65/ЕС само за лампите, използвани в електрическо и електронно оборудване, пуснато на пазара преди приемането на настоящата директива. В съответствие с член 5, параграф 2, първа алинея от Директива 2011/65/ЕС е слабо вероятно срокът на освобождаването да има неблагоприятни последици за иновациите. 
            
            
               (11)Поради това Директива 2011/65/ЕС следва да бъде съответно изменена,
            
            
               ПРИЕ НАСТОЯЩАТА ДИРЕКТИВА:
            
            
               Член 1
            
            
               Приложение III към Директива 2011/65/ЕС се изменя в съответствие с приложението към настоящата директива.
            
            
               Член 2 
            
            
               1.Държавите членки приемат и публикуват не по-късно от [последния ден на 6-ия месец след датата на влизане в сила на настоящата директива] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [последния ден на 6-ия месец след датата на влизане в сила на настоящата директива + 1 ден].
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4
            
            
               Адресати на настоящата директива са държавите членки.
            
         
         
            
               Съставено в Брюксел на 13.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (ОВ L 174, 1.7.2011 г., стр. 88).
               
               
                  
                     (2)
                  
                        ОВ L 396, 30.12.2006 г., стр. 1.
               
               
                  
                     (3)
                  
                        
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/ 
                     3a_3b_3c_LE_RoHS_Exemption_Req__Final.pdf 
               
               
                  
                     (5)
                  
                        Окончателният доклад от проучването е на разположение на адрес  
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
               
               
                  
                     (6)
                  
                        Период на консултацията: 21 август — 16 октомври 2015 г.; 
                  https://rohs.exemptions.oeko.info
                  .
                   
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , от стр. 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Списък на необходимите административни стъпки е на разположение на 
                  уебсайта на Комисията
                  . Настоящият етап от процедурата може да се види за всеки проект на делегиран акт в Междуинституционалния регистър на делегираните актове на следния адрес 
                  https://webgate.ec.europa.eu/regdel/#/home
                  .
               
               
                  
                     (11)
                  
                        Регламент (ЕС) 2019/2020 на Комисията от 1 октомври 2019 г. за определяне на изисквания за екопроектиране на светлинни източници и отделна пусково-регулираща апаратура (ОВ L 315, 5.12.2019 г., стр. 209—240).
               
               
                  
                     (12)
                  
                        Регламент (ЕС) 2019/2021 на Комисията от 1 октомври 2019 г. за определяне на изисквания за екопроектиране за електронни екрани (OB L 315, 5.12.2019 г., стр. 241—266).
               
               
                  
                     (13)
                  
                        ОВ L 174, 1.7.2011 г., стр. 88.
               
               
                  
                     (14)
                  
                        Решение 2010/571/ЕС на Комисията от 24 септември 2010 г. за изменение с цел привеждане в съответствие с научно-техническия прогрес на приложението към Директива 2002/95/ЕО на Европейския парламент и на Съвета по отношение на допускането по изключение на употребата на олово, живак, кадмий, шествалентен хром, полибромирани бифенили или полибромирани дифенилетери (ОВ L 251, 25.9.2010 г., стр. 28).
               
               
                  
                     (15)
                  
                        Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               В приложение IІІ към Директива 2011/65/ЕС вписвания 3, 3 а), 3 б) и 3 в) се заменят със следното:
            
            
                     
                        Освобождаване
                     
                  
                  
                     
                        Обхват и дати на прилагане
                     
                  
               
                     
                        „3
                     
                  
                  
                     
                        Живак в луминесцентни лампи със студен катод и в луминесцентни лампи с външни електроди (CCFL и EEFL) за специални цели, използвани в ЕЕО, пуснато на пазара преди [СП: датата на публикуване на делегираната директива в Официален вестник],  който не превишава (на лампа):
                     
                  
                  
                     
                  
               
                     
                        3, а) 
                     
                  
                  
                     
                        Малка дължина (≤ 500 mm): 3,5 mg 
                     
                  
                  
                     
                        Изтича на [СП: 3 години след публикуването на делегираната директива в Официален вестник]
                     
                  
               
                     
                        3, б) 
                     
                  
                  
                     
                        Средна дължина (>500 mm и ≤1500 mm): 5 mg 
                     
                  
                  
                     
                        Изтича на [СП: 3 години след публикуването на делегираната директива в Официален вестник]
                     
                  
               
                     
                        3, в)
                     
                  
                  
                     
                        Голяма дължина (> 1 500 mm): 13 mg 
                     
                  
                  
                     
                        Изтича на [СП: 3 години след публикуването на делегираната директива в Официален вестник]